Calixtus, episcopus, servus servorum Dei, karissimo in Christo filio Pontio, Cluniacensi abbati, ejusque successoribus regulariter substituendis. Si monachus, clericus aut laicus, sive cujuslibet ordinis professionisve persona, nisi forte certa de causa excommunicata sit, Cluniacensium claustrorum mansiones elegerit, absque alicujus contradictione suscipiatur, et que, de suo jure attulerit, libere a monasterio habeatur.